El Decret llei 33/2020, de 30 de setembre, de mesures urgents en l'àmbit de l'impost sobre les emissions de diòxid de carboni dels vehicles de tracció mecànica i de l'impost sobre les estades en establiments turístics, i en l'àmbit pressupostari i administratiu (DOGC 8238, d'1.10.2020), incorpora noves mesures tributàries que complementen les mesures aprovades anteriorment sobre els dos impostos esmentats, atesa l'excepcionalitat de la situació econòmica actual provocada pels efectes generats per la COVID-19.
Pel que fa a l'impost sobre les emissions de diòxid de carboni dels vehicles de tracció mecànica, el Decret llei modifica la Llei 16/2017 del canvi climàtic i la Llei 9/2019, del 23 de desembre, que afecta l'impost sobre les emissions de diòxid de carboni dels vehicles de tracció mecànica, així com el Decret llei 14/2020, de 28 d'abril.
S'hi introdueixen els canvis següents:
– Es deixa sense efecte l'impost meritat en l'exercici 2019, que obligava a tributar turismes i furgonetes.
– Pel que fa a l'exercici 2020, que es meritarà el proper 31 de desembre del 2020, s'aplica la tarifa més baixa, prevista inicialment només per al 2019.
Durant l'exercici 2020 no tributen els turismes i les motocicletes amb emissions de CO 2 fins a 120 g/km, i les furgonetes amb emissions fins a 160g/km.
– Es modifica el calendari de publicació dels padrons provisional i definitiu d'aquest tribut, amb la informació de l'import que haurà de liquidar cada contribuent, corresponent a l'exercici meritat el 2020.
El padró provisional s'exposarà entre l'1 i el 15 de maig del 2021 i el padró definitiu, entre l'1 i el 15 de setembre del 2021.
– S'estableix la fórmula per calcular les emissions de CO 2 de les motocicletes que, per la seva antiguitat, no disposen de dades oficials, la qual té en compte una sèrie de variables tècniques com ara combustible, cilindrada, potència del motor, pes o antiguitat, entre d'altres.
– S'aprova una bonificació del 100% de la quota íntegra per als vehicles considerats "clàssics", com la legislació vigent ja preveu per als vehicles "històrics".
Per poder gaudir d'aquesta bonificació, els propietaris dels vehicles hauran de presentar davant l'Agència Tributària de Catalunya un certificat d'idoneïtat validat per la Federació Catalana de Vehicles Històrics, que tindrà una validesa de deu anys.
Quant a l' impost sobre les estades en establiments turístics, el Decret llei estableix que, amb caràcter excepcional, els obligats tributaris que han de presentar i ingressar les autoliquidacions de l'impost corresponents als períodes de liquidació dels semestres compresos entre l'1 d'octubre del 2019 i el 31 de març del 2020 i entre l'1 d'abril del 2020 i el 30 de setembre del 2020, poden sol·licitar l'ajornament o fraccionament del pagament dels deutes, amb aplicació dels requisits, termes i condicions que estableix la normativa general tributària.
Aquesta possibilitat, però, té caràcter excepcional, ja que només es pot sol·licitar en relació amb els dos semestres assenyalats, amb l'objectiu de donar resposta a les dificultats econòmiques que afecten especialment el sector turístic.
La mesura complementa l'establerta pel Decret llei 6/2020, de 12 de març, el qual va aprovar una moratòria en la presentació de les autoliquidacions corresponents a la temporada d'hivern 2019-2020 i va fixar el període d'ingrés entre l'1 i el 20 d'octubre d'enguany.
El Decret llei aprovat entra en vigor l'endemà de la seva publicació en el DOGC, amb l'excepció de les modificacions que afecten l'impost sobre les estades en establiments turístics, que ho fan en data 1 d'octubre del 2020.